Fil-Malti, kull nom irid ikun jew singular , bħal sena , platt u borma , jew plural , bħal snin , platti u borom . Il-biċċa l-kbira tan-nomi jkollhom forma tas-singular u forma tal-plural, jekk mhux tal-imtenni wkoll, bħal sentejn u elfejn . Iżda hemm xi nomi li m'għandhomx plural, bħal ħall , ktejjeb u alkoħol , u nomi oħrajn, bħal beni , flus u baffi , li nsibuhom fil-plural biss. Jiġri kultant li nom, minn ħafna, jibda jirreferi għal oġġett wieħed. Li ġejjin huma ħames nomi li ġarrbu din il-bidla fl-għadd. aħbar Dan in-nom beda bħala l-plural ta' ħabar , li tfisser notizzja. Imma ħabar ilna għomor ma nisimgħu b'aħbarha. U ladarba l-plural sar is-singular, ħtiġilna nsawru forma ġdida tal-plural, aħbarijiet . Xi tgħid, Sa Bonanno? Tajjeb ngħidu li din il-bidla ma seħħitx ilbieraħ. Fid-Damma ta' De Soldanis, dizzjunarju ta' 250 sena ilu, diġà nsibu frażijiet bħal achbar taiba u achbar hhażina . Storikament, hu l-plural ta' qalza . Għax, il-qalziet ikollu l-qalza tal-lemin u l-qalza tax-xellug. Imma llum dawn żewġ kelmiet distinti, bi plural għalihom: ta' qalza qliezi u ta' qalziet qliezet . Tant hu hekk li nistgħu nitkellmu fuq il-qliezi tal-qliezet. Bilħaqq, kont taf li l-kelma kalzetta tiġi minnhom ukoll? Wara kollox, kalz-etta mhix għajr qalza żgħira! qlajja' Min jibda xniegħa, ikun qala' gidba. Taf x' qalgħa qala' fuqi? Hekk bdiet: waħda qalgħa u ħafna qlajja' , bħal sengħa u snajja' jew tebgħa u tbajja' . Iżda, forsi għax jispiċċa bil-ħoss a, il-plural ħsibnieh is-singular, u llum ngħidu din il-qlajja' , mhux dawn , u l- qlajja' nxterdet , mhux inxterdu . U jekk ikun hemm ħafna xnigħat? Ħeqq, żviluppajna l-plural qlajjiet . Lil min se tqiegħed xhud? Ix-xhud ma xehedx is-sewwa. Dakinhar kelli lil oħti xhud. Illum nużawha fis-singular, imma storikament hi plural, bħal xhur jew ċnut . Prietki u dokumenti antiki jixhdu li m'iniex naqla' minn żniedi. Is-singular kien xiehed jew, sciehed , kif jiktbu De Soldanis. Il-plural, naturalment, sar xhieda . Jekk trid titkixxef fuq ir-rabta bejn ix-xhud u l-bajd, ara din . mnieħer Mill-verb naħar jew tonħor jitnissel in-nom mimmat manħar , wieħed mill-imnifsejn. Imma toqob għan-nifs tnejn għandna, u ġara li fil-Malti baqa' biss il-plural imnieħer . Għalkemm għandu l-għamla ta' plural, bħal imsiemer u mfietaħ , hu nom singular. Ngħidu mnieħer kbir , mhux kbar, jew imnieħer pulit , mhux puliti. Allura x'jiġi l-plural ta' mnieħer ? Aqra din in- nota ta' Manwel Mifsud. bonus: ċips Meta l-bużnanniet tagħna bdew jisimgħu lill-Ingliżi jsemmu l-fish and chips, is-s tat-tarf ħasbuha parti mill-kelma. U minnha ħarġu ċipsa . " Ħa noħodlok ċipsa ," jgħid kull Malti malli jara plattina quddiemu. Forma bħal ċipsa ngħidulha nom tal-unità li toħroġ mill-kollettiv, sewwasew bħal tuffieħa minn tuffieħ , ħadida minn ħadid jew karawetta minn karawett . Għalkemm jirreferi għal kwantità, il-kollettiv hu singular: tuffieħ frisk , mhux friski , jew ħadid imsaddad , mhux imsaddin . Bl-istess mod, ċips , minn plural fl-Ingliż, saret kollettiv fil-Malti. Però fil-femminil, aktarx minħabba l-influwenza ta' patata : ngħidu ċ-ċips taħraq jew iċ-ċips mielħa .
5 kelmiet li bdew fil-plural